הנגיף (סדרת טלוויזיה)

הנגיף (באנגלית: The Strain) היא סדרת אימה אמריקאית שעלתה לשידור לראשונה ב-13 ביולי 2014, ברשת FX. הסדרה נוצרה על ידי גיירמו דל טורו וצ'אק הוגאן, והיא מבוססת על טרילוגיית הספרים שלהם בעלי אותו השם. פרק הפיילוט בוים על ידי דל טורו עצמו. בעונה הראשונה שודרו 13 פרקים. ב-6 באוגוסט 2014, הודיעה רשת FX כי הזמינה עונה שנייה המכילה 13 פרקים, העונה השנייה עלתה לשידור בארצות הברית ב-12 ביולי 2015. ב-7 באוגוסט 2015, הוזמנה עונה שלישית שעלתה לשידור בארצות הברית ב-28 באוגוסט 2016. העונה הרביעית והאחרונה עלתה לשידור בארצות הברית ב-16 ביולי 2017. בישראל הסדרה משודרת ב-Yes. מטוס מברלין נוחת בנמל התעופה הבינלאומי ג'ון פ. קנדי שבניו יורק כאשר האורות שלו כבויים והדלתות נעולות. חוקרי המרכז לבקרת מחלות ומניעתן ד"ר אפרים גודוות'ר, ד"ר נורה מרטינז והצוות שלהם נשלחים על מנת לחקור את המקרה. על סיפון המטוס הם מוצאים 206 גופות ו-4 ניצולים. המצב מתחיל להתדרדר כאשר הגופות נעלמות מחדר המתים. גודוות'ר ואנשים נוספים המסייעים לו, מוצאים את עצמם נאבקים באיום עתיק על האנושות, ומנסים להגן לא רק על קרוביהם, אלא על העיר כולה. קורי סטול - ד"ר אפרים גודוות'ר, ראש צוות של המרכז לבקרת מחלות ומניעתן בניו-יורק. דייוויד בראדלי - פרופסור אברהם סטרקיאן, ניצול שואה בעל חנות עבוט בניו-יורק. מיה מאסטרו - ד"ר נורה מרטינז, חברה בצוות של המרכז לבקרת מחלות ומניעתן וחברה קרובה של גודוות'ר. קווין דורנד - ואסילי פט, מדביר מטעם עיריית ניו-יורק ממוצא אוקראיני, אשר משתתף במאבק להצלת האנושות. ג'ונתן הייד - אולדריץ' פאלמר, מיליארדר קשיש אשר רודף אחר חיי נצח. ריכרד זאמל - תומאס אייקהורסט, ערפד שלו היסטוריה משותפת של 70 שנה עם סטרקיאן. בחיו הקודמים הוא היה מפקד נאצי במחנה השמדה בפולין. שון אסטין - עובד המרכז לבקרת מחלות ומניעתן שעובד עם גודוות'ר (עונה ראשונה). נטלי בראון - קלי גודוות'ר, אשתו של אפרים. רופרט פנרי-ג'ונס - קווינלאן, חצי ערפד (עונה 2). ב-2006 דל טורו הציע את "הנגיף" כסדרת טלוויזיה לרשת פוקס, המשא ומתן נכשל לאחר שנשיא הרשת ביקש מדל טורו לכתוב את הסדרה כקומדיה. סוכנו הציע להרחיב את הרעיון כסדרת רומנים. דל טורו ביקש מצ'אק הוגאן לסייע לו בכתיבה. הוגאן הסכים לאחר שקרא עמוד וחצי מהפרויקט עליו התחיל לעבוד דל טורו. הפרק הראשון בטרילוגיית הרומנים, "הנגיף", שוחרר ב-2009. ב-2010 שוחרר הפרק השני "הסתיו", וב-2011 שוחרר הפרק השלישי והאחרון, "הלילה הנצחי". לאחר פרסום הספר הראשון, אולפנים ורשתות שידור החלו להציע להפוך את הספר לסדרת טלוויזיה או סרט, אך דל טורו והוגאן דחו את ההצעות בטענה כי הם אינם מעוניינים שגרסה טלוויזיונית תשפיע על המשך הכתיבה שלהם בספרים הבאים. לאחר פרסום הספר השלישי הם פנו לכל רשת שידור, לבסוף הם בחרו את רשת FX מכיוון שהרשת העדיפה להצמד ככל הניתן לסיפור המקורי של הספרים, ובנוסף הרשת אהבה את הרעיון כי לסדרה יש סוף סגור והיא צפויה להמשך 3-5 עונות. דל טורו ציין כי כל אחד משני הספרים הראשונים, ממלאים עונה אחת בנפרד, והספר האחרון יכול למלא 2-3 עונות. נשיא רשת FX ציין כי הסדרה תכיל בסך הכל בין 39 ל-65 פרקים. הצילומים לפרק הפיילוט החלו ב-17 בספטמבר 2013, בטורונטו, אונטריו, קנדה, והסתיימו ב-31 באוקטובר 2013. FX הזמינו 13 פרקים לאחר מכן. העונה הראשונה צולמה בין 25 בנובמבר 2013 ועד 30 באפריל 2014. הצילומים לעונה השנייה החלו בנובמבר 2014 בטורונטו. המוזיקה הולחנה על ידי ראמין דג'וואדי, שגם הלחין בסרטו של דל טורו פסיפיק רים. בפרסום המקורי לסדרה, הופיעה תולעת אשר יוצאת מעין של אדם. בעקבות תלונות של הציבור החליטו ברשת FX להחליף את הפרסום שהופיע בשלטי החוצות. מדיה וקבצים בנושא הנגיף בוויקישיתוף אתר האינטרנט הרשמי של הנגיף הנגיף, ברשת החברתית אקס (טוויטר) "הנגיף", במסד הנתונים הקולנועיים IMDb (באנגלית) "הנגיף", באתר Rotten Tomatoes (באנגלית) "הנגיף", באתר Metacritic (באנגלית) "הנגיף", באתר דיסני+ סדרות (באנגלית) "הנגיף", באתר Hulu סדרות (באנגלית) "הנגיף", במסד הנתונים הקולנועיים KinoPoisk (ברוסית)